Aisha Odeh

Aisha Odeh (, ; lahir 1944) ialah seorang penulis Palestin. Sebagai ahli Barisan Rakyat untuk Pembebasan Palestin (PFLP), beliau terlibat dalam insiden pengeboman pasar raya Baitulmaqdis 1969 yang menyeabkan dua warga Israel terbunuh dan dengan itu dia telah menerima hukuman penjara seumur hidup. Odeh dibebaskan pada awal tahun 1979 dan sejak itu beliau kekal sebagai peserta aktif dalam organisasi Palestin. Dia telah menerbitkan tiga buku termasuk autobiografi yang memperincikan dakwaan mengenai penderaan semasa beliau dipenjarakan.

Odeh adalah penerima Anugerah Ibn Rushd untuk Kebebasan Berfikir pada tahun 2015.

 Kehidupan awal 
Odeh dilahirkan di Deir Jarir dan mendapat pendidikan rendah di tempat kelahirannya. Beliau menamatkan pelajarannya di Ramallah di mana beliau memperoleh diploma dalam pendidikan di Maktab Perguruan di Ramallah pada tahun 1966. Odeh bekerja sebagai guru mata pelajaran matematik dan sains di Sekolah Menengah Perempuan Ein Yabrud sejak tahun 1966.

Odeh mula aktif dalam kegiatan politik di sekolah menengah dan menyertai Pergerakan Nasionalis Arab. Selepas pembubarannya pada tahun 1967, beliau meneruskan penglibatan politiknya melalui Barisan Rakyat untuk Pembebasan Palestin.

 Pengeboman dan penjara 
Pada 21 Februari 1969, Odeh telah menanam bom di salah sebuah pasar raya di Baitulmaqdis yang mengakibatkan kematian dua pelajar Israel. Beliau bekerjasama dengan rakan sekutunya, Rasmea Odeh (tiada hubungan), yang telah memilih sasaran dan melakukan tinjauan lokasi.

Pada 1 Mac 1969, Odeh telah ditangkap oleh tentera Israel. Rumah ibu bapanya pula telah diletupkan oleh tentera Israel tidak lama selepas itu sebagai sebahagian daripada hukuman kolektif. Pada 21 Disember 1970, dia dijatuhi dua hukuman penjara seumur hidup ditambah sepuluh tahun oleh mahkamah tentera Israel di Ludd. Odeh memperincikan peristiwa pemenjaraannya dalam memoirnya yang bertajuk "أحلام بالحرية" (Impian Kebebasan), termasuk dakwaan keganasan seksual, gangguan seksual dan rogol oleh penculik Israel.

Pada 14 Mac 1979, Odeh dibebaskan sebagai sebahagian daripada perjanjian pertukaran tahanan tetapi dihantar pulang ke Jordan. Odeh kembali ke Ramallah pada 24 November 1994 selepas menandatangani Perjanjian Oslo.

 Kerjaya penulisan 
Odeh telah menerbitkan tiga buku: dua karya autobiografi iaitu "أحلام بالحرية" (Impian Kebebasan; 2004) dan "ثمناً للشمس" (Harga Untuk Sebuah Matahari; 2012), dan satu koleksi cerpen "يوم مختلف" (Hari yang Berbeza; 2007).

Pada tahun 2015, Odeh telah dianugerahkan dengan Anugerah Ibnu Rusyd untuk Kebebasan Berfikir. Anugerah Ibnu Rusyd 2015 telah mengelarnya sebagai: "Seorang pengarang karya kesusasteraan penjara yang telah merangsang perdebatan umum yang cukup luas mengenai situasi tahanan politik, menunjukkan penindasan dan pencabulan hak asasi manusia dan menuntut hak untuk kebebasan dan maruah manusia di dunia Arab." Odeh sebak apabila mendapat tahu bahawa dia telah memenangi anugerah itu dan membandingkan perasaannya ketika dibebaskan dari penjara.

 Keahlian organisasi 
Odeh telah menjadi ahli Majlis Kebangsaan Palestin sejak 1981 dan Kesatuan Penulis Palestin sejak 2005. Beliau adalah ahli majlis pentadbiran Kesatuan Am Wanita Palestin dari 1985 hingga 2007.  Odeh adalah sebahagian daripada jawatankuasa pusat Barisan Demokratik untuk Pembebasan Palestin dari 1989 hingga 1991. 

Odeh mengasaskan Persatuan Wanita Deir Jarir pada 2002 dan Persatuan Wanita Yang Dipenjara Kerana Kebebasan pada 2010; beliau berkhidmat sebagai presiden untuk kedua-dua kumpulan. Odeh juga mengasaskan Forum Kebudayaan Ashkelon pada 2011 dan kekal sebagai ahli. Beliau berkhidmat sebagai naib presiden Forum Artis Muda dari 2006 hingga 2010. Odeh adalah peserta aktif dalam kuliah dan aktiviti kebudayaan di sekolah menengah, universiti dan pusat belia.

 Dokumentari 
Odeh muncul dalam dokumentari 2004, Women in Struggle, di mana beliau menerangkan penglibatannya dalam insiden pengeboman 1969. Beliau telah ditemu bual untuk dokumentari tahun 2007, Tell Your Tale, Little Bird, tentang penyertaan wanita dalam penentangan Palestin.

 Karya 

 2004: أحلام بالحرية (Impian Kebebasan)
 2007: يوم مختلف (Hari yang Berbeza)
 2012: ثمناً للشمس (Harga untuk sebuah Matahari)

 Rujukan 

Kategori:Orang hidup
Kategori:Kelahiran 1944
Kategori:Penulis Palestin
Kategori:Rencana dicipta sempena Kegiatan Pertukaran Palestin-Malaysia